વર્ષો પહેલાંનો નારગોળનો તોફાની દરિયો યાદ આવે છે. ગુજરાત રાજ્ય દ્વારા આયોજિત સંગીત શિબિર આ દરિયાકિનારે યોજાયેલી, જેમાં નિમંત્રિત વિજેતા ગાયકોના સંવર્ધિત માર્ગદર્શન માટે સંગીતજગતની નીવડેલી હસ્તીઓને આમંત્રિત કરવામાં આવી હતી. દસ દિવસીય આ શિબિરમાં એક દિવસ એક કાચો કુંવારો હેન્ડ્સમ સૂરનો આસામી ઉપસ્થિત થાય છે. ગુજરાતી સંગીતમાં ખૂબ ખ્યાતિ પામેલું નામ એ બીજું કોઈ નહિ, પણ આશિત દેસાઈ હતા. અડધા દિવસની ટૂંકી મુલાકાત દરમિયાન એમણે એમનું જ સ્વરાંકન ‘કાગળના કોડિયાનો લીધો અવતાર; પછી દાઝ્યાથી દૂર કેમ રહીએ’ (કવિ રવીન્દ્ર પારેખ) અમને શીખવાડેલું. અદ્ભુત અનુભવ હતો એ! ગુજરાતી સંગીતને આ યશસ્વાન અને પ્રતિભાશાળી કલાધરે એકથી એક સુંદર ગીતો આપ્યાં છે. એમનાં અર્ધાંગિની હેમાંગિની દેસાઈના સ્વરસાયુજ્ય થકી આશિતભાઈનાં સ્વરાંકનોને એક અલાયદો ઓપ મળ્યો. 1985 પછીના દાયકાઓમાં ગુજરાતી સંગીતના જીવંત કાર્યક્રમોને વિભિન્ન મલાજો અને દરજ્જો મળ્યો એમાં આશિત-હેમાનું ઘણું મોટું યોગદાન છે. આશિતભાઈની ઉત્કૃષ્ટ સ્વર-સન્નિવેશની કુનેહથી ગુજરાતી સંગીતને એક ભિન્ન નાદ મળ્યો. પંડિત રવિશંકર જેવા દિગ્ગજ કસબી પણ આશિતભાઈની નિપુણતાથી પ્રભાવિત હતા.